PATVIRTINTA

Vilniaus Vaduvos darželio-mokyklos direktoriaus 2024 m. rugsėjo 2 d.

įsakymo Nr. V-102

1 priedas

**BENDRUOMENĖS NARIŲ IR PAŠALINIŲ ASMENŲ LANKYMOSI VILNIAUS VADUVOS DARŽELYJE-MOKYKLOJE**

**TVARKOS APRAŠAS**

**I. BENDROSIOS NUOSTATOS**

1. Vilniaus Vaduvos darželio-mokyklos (toliau – Įstaiga) Bendruomenės narių ir pašalinių asmenų lankymosi švietimo įstaigoje tvarkos aprašas (toliau – Aprašas) apibrėžia lankymosi Įstaigoje sąlygas ir tvarką.
2. Aprašo tikslas – užtikrinti ugdytinių, darbuotojų, Įstaigos materialinio turto saugumą, saugią, užkertančią kelią smurto, prievartos apraiškoms ir žalingiems įpročiams Įstaigos aplinką.

3. Pašaliniais asmenimis laikomi asmenys, nesusiję su Įstaigoje vykstančiu ugdymo procesu, kurie tuo metu formaliai yra nepriskirti įstaigos bendruomenei arba asmenys, kurių priklausomybę sunku nustatyti (*pvz., tėvai, kurie planuoja pasirinkti Įstaigą, bet nepasirašę ugdymo sutarties, kurjeris, prekeivis ir kt.).*

 4. Įstaigos bendruomenė – Įstaigos administracija, mokytojai, vaikai, jų tėvai (globėjai, rūpintojai) ir kiti asmenys, vienijami ugdymo(si) santykių ir bendrų švietimo tikslų.

**II. PATEKIMO Į ĮSTAIGOS TERITORIJĄ BEI PATALPAS**

**APRIBOJIMAI IR TVARKA**

 5. Darbo dienomis nuo 18.30 val. iki 6.30 val. ir nedarbo dienomis visos Įstaigos lauko durys bei vartai yra uždaromi ir pašaliniai asmenys neįleidžiami.

 6. Pašalinių asmenų patekimas į Įstaigą vaikų ugdymo laiku nuo 6.30 val. iki 18.30 val. vyksta šiame Apraše nustatyta tvarka.

 7*.* Įstaigoje vykdoma įėjimo į Įstaigos teritoriją kontrolė.

 8. Bendruomenės nariai į Įstaigą patenka naudodamiesi tik jiems žinomu kodu.

 9. Tėvai (globėjai, rūpintojai) gali automobiliu įvažiuoti į Įstaigos kiemą nuo kiekvienų pradinio ugdymo mokslo metų pradžios iki pabaigos nuo 16.30 val. iki 18.30 val. arba kitu Įstaigos tarybos sprendimu.

 10. Pašaliniai asmenys į įstaigą patenka tik suderinę vizitą su Įstaigos administracija, paskambinus įstaigos tel. +370 5 232 2979.

 11. Kai Įstaiga nuomoja patalpas per Active Vilnius sistemą, į Įstaigos nuomojamas patalpas patenka tik asmenys pagal patalpų nuomininko Įstaigai pateiktą sąrašą.

 12. Ugdymo procesą gali stebėti bendruomenės nariai tik suderinus stebėjimo pagrindą, laiką, trukmę su Įstaigos administracija. Įstaigos administracija, įvertinusi stebėjimo pagrindo pagrįstumą, turi teisę nesuteikti galimybės stebėti ugdymo procesą.

 13. Visi Įstaigos darbuotojai, Įstaigos teritorijoje ar patalpose pastebėję pašalinius asmenis, nelydimus Įstaigos darbuotojų, turi pasidomėti, kokiu tikslu jie atvyko. Išsiaiškinus šių asmenų atvykimo į Įstaigą tikslą, jie palydimi iki Įstaigos administracijos.

 14. Kiekvienos Įstaigos grupės tėvai (globėjai, rūpintojai) vaikus į Įstaigą atveda pro jų grupei/klasei skirtas lauko duris.

 15. Įstaigos administracija, švietimo pagalbos specialistai priima lankytojus nustatytu priėmimo laiku arba iš anksto suderinus susitikimo laiką.

 16. Prekybos agentai į Įstaigą neįleidžiami.

 17. Į Įstaigos teritoriją neįleidžiami asmenys su šunimis ir kitais gyvūnais.

 18. Filmuoti, fotografuoti (Įstaigos ugdytinius bei darbuotojus) ir imti interviu iš Įstaigos darbuotojų Įstaigos teritorijoje bei patalpose galima tik iš anksto suderinus ir gavus raštišką arba žodinį Įstaigos vadovų leidimą bei asmenis lydint Įstaigos administracijos darbuotojui.

 19. Jeigu kreipiasi žiniasklaidos atstovai, Įstaigos vadovas privalo gauti Vilniaus miesto savivaldybės Komunikacijos ir Ikimokyklinio ugdymo skyrių leidimus.

 20. Studentų praktikos, ekskursijos, darbo patirties sklaida, atvirų durų dienos organizuojamos suderinus su Įstaigos administracija ir lydint (paskyrus atsakingu) Įstaigos darbuotojui.

**III. BAIGIAMOSIOS NUOSTATOS**

 21. Už pašalinių asmenų lankymosi Įstaigos teritorijoje bei pastate kontrolę atsakingi direktoriaus pavaduotojai ugdymui, direktoriaus pavaduotojas ūkio reikalams, ikimokyklinio/priešmokyklinio ir pradinio ugdymo pedagogai, pagalbos mokiniui specialistai. Kontrolę vykdo visi Įstaigos darbuotojai.

 22. Su Aprašu vaikų tėvai (globėjai, rūpintojai) supažindinami tėvų susirinkimų metu ir (ar) pranešimu elektroniniuose dienynuose bei skelbiant Įstaigos internetinėje svetainėje.

 23. Įstaigos darbuotojai su Aprašu supažindinami pranešimu elektroniniuose dienynuose ir (ar darbuotojo elektroninio pašto adresu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_